Mens nogen ærgrer sig, glæder andre sig.

Projektet om en Bilka til Hjørring er endnu engang lukket ned - og for nogle er det en positiv nyhed. - Da jeg hørte det, tænkte jeg, at det ikke kunne passe. Jeg var helt sikker på, at der kom én. Men det var en lille lettelse, hvis jeg skal være ærlig, siger handelschef for Hirtshals Handel og Erhverv, Per Martensen. Byggeriet var ulovligt, og derfor har Planklagenævnet stoppet det - for nu. For drømmen lever stadig hos borgmestere n i Hjørring Kommune, Søren Smalbro, til stor ærgrelse for Per Martensen. - Når først den kommer, hvis den kommer, så kan man ikke bagefter komme og sige, at det var en dårlig ide. Man kan ikke skrue tiden tilbage, for så er skaden sket, hvis det er en skade. Affolkning af midtbyen Der kan være fordele i at få et stort indkøbscenter til byen, men Per Martensen frygter alligevel, at det kan få konsekvenser for indkøbsmulighederne i de omkringliggende byer. -   Konceptet er jeg egentlig ikke modstander af, men jeg synes, at vi er godt dækket ind på indkøbsmuligheder i forvejen. De skræmmescenarier, man hører fra resten af Danmark - hvor midtbyen bliver affolket, når de store indkøbscentre kommer - det er egentlig det, jeg er mest bange for, siger han. Frygten er dog ikke lige så stor hos de handlende i Hjørring. - Jeg har ikke haft den helt store interesse i det. På den ene side, kan jeg godt lide Bilka, og på den anden side kan jeg godt lide et dejligt liv herinde midt i byen. Så det betyder ikke det helt store, siger Evi Borup fra Hjørring. Ja tak til Bilka Den nærmeste Bilka ligger indtil videre i Aalborg - mere end 60 kilometer væk. Afstanden ser dog ikke ud til at have den helt store betydning for borgere i og omkring Hjørring, der alligevel tager turen. Selvom det kan betyde, at flere fravælger de lokale butikker i Hjørring, så tror Bente Schmidt, som har en tøjbutik i Hjørring midtby, ikke, at det vil gøre den store forskel, når flere i forvejen kører mod Aalborg. - I Hjørring vil vi selvfølgelig gerne have, at kunderne fra Hjørring bliver i Hjørring, men nu kører de jo til Aalborg for at komme i Bilka, så på den måde ville det selvfølgelig være godt at få en Bilka til byen. Og netop det er de handlende enige om. - Det havde været bedre, at der kom en Bilka, fremfor at det hele skal være i Aalborg. Det havde ikke skadet byen, for der er alligevel butiksdød her - og det er inden Bilka er kommet, siger Ingrid Wollbacht fra Tårs.